**NOTĂ INFORMAȚIVĂ**

**la proiectul Hotărîrii Guvernului “Cu privire la aprobarea cerințelor**

**minime de securitate privind exploatarea ascensoarelor“**

În prezent, în Republica Moldova, domeniul ascensoarelor reprezintă un domeniu sensibil, dar reglementat de prevederile Legii nr. 116 din 18.05.2012 privind securitatea industrială a obiectelor industriale periculoase (Monitorul Oficial al Republicii Moldova, 2012, nr. 135-141, art. 445), bazîndu-se pe îndeplinirea unui șir de cerințe de securitate. Pentru o exploatarea sigură, de către agenții economici specializați trebuie să fie îndeplinite toate cerințele predecesoare procesului de exploatare: proiectarea, montarea, reglarea și punerea în funcțiune, precum și darea în exploatare a ascensorului nou. Pentru cele deja utilizate, sunt decrise proceduri suplimentare, necesare de îndeplinit, dar care se referă la modernizarea, reutilarea, reconstrucția ascensoarelor prin intermediul componentelor de siguranță pentru ascensoare.

Este de menționat faptul că în Republica Moldova sunt circa 5 întreprinderi specializate de fabricare a ascensoarelor, care importă piesele necesare din spațiul european și însăși ascensoarele sunt asamblate în condițiile Republicii Moldova.

Recent, a fost aprobată Hotărîrea Guvernului nr. 8 din 20.01.2016 cu privire la aprobarea Reglementării tehnice privind ascensoarele și componentele de siguranță pentru ascensoare (Monitorul Oficial al Republicii Moldova, 2016, nr. 20-24, art. 20), care descrie procedurile de evaluare a conformității și cerințele față de ascensoare și componentele de siguranță pentru ascensoare pînă la plasarea lor pe piață.

Astfel, proiectul Hotărîrii Guvernului “Cu privire la aprobarea cerințelor minime de securitate privind exploatarea ascensoarelor“ este o continuitate a prevederilor Hotărîrii Guvernului nr. 8 din 20.01.2016, care descrie cerințele minime de securitate, necesare de îndeplinit de către proiectanți, montatori/instalatori și însăși întreprinderile specializate de exploatare.

De asemenea, proiectul menționat prevede cerințele de securitate privind calculul sarcinii nominale a ascensoarelor proiectate și montate, modul de transportare a materialelor și persoanelor, partea constructivă și amplasarea utilajului în ascensoarele electrice, utilajul mecanic pentru ascensoare, modul de efectuare a verificărilor tehnice a ascensoarelor, etc.

Implementarea proiectului respectiv nu va presupune costuri suplimentare pentru agenții economici vizați și nici costuri din partea instituțiilor publice, cu funcții de reglementare și control.

La nivel de Ministerul Economiei, se vor suporta cheltuieli numai pentru elaborarea documentului și publicarea textului acestuia în Monitorul Oficial al Republicii Moldova.

Reieșind din cele expuse mai sus, solicităm susținerea proiectului Hotărîrii Guvernului “Cu privire la aprobarea cerințelor minime de securitate privind exploatarea ascensoarelor“.

**Viceministru Vitalie IURCU**